Nege vas ná geweld in KlerksdorpArgieffoto: Kent Williamson Die polisie in Noordwes het nege mense in Klerksdorp in hegtenis geneem nadat taxibestuurders glo buitelanders aangeval en een van hulle doodgesteek het. Die geweldpleging het Sondagoggend begin nadat polisiebeamptes op patrollie in die woonbuurt Pienaarsdorp op ŉ man se lyk afgekom het. Brig. Sabata Mokgwabone, Noordwes-polisiewoordvoerder, sê die slagoffer was glo ŉ taxibestuurder, maar sy naasbestaandes moet eers in kennis gestel word voor hy sy identiteit bekend kan maak. Mokgwabone sê toe plaaslike taxibestuurders van hul kollega se moord te hore kom, het hulle hulself groepeer en opgeruk na die taxistaanplek, waar hulle toegeslaan het op buitelanders se stalletjies. In die daaropvolgende geweldpleging gistermiddag waartydens etlike stalletjies uit weerwraak aan die brand gesteek is, is ŉ buitelander met ŉ mes gesteek. Hy is na ŉ plaaslike hospitaal gebring, maar by sy aankoms dood verklaar. Die polisie se plaaslike eenheid vir openbare orde is ontbied. Mokgwabone sê beamptes het die situasie onder beheer gebring en nege mense op aanklagte van moord en openbare geweld in hegtenis geneem. Al nege verskyn Dinsdag in die plaaslike hof. Mokgwabone sê geen verdere gevalle van geweldpleging is sedertdien aangemeld nie. Niemand is nog in verband met die moord van die taxibestuurder in hegtenis geneem nie. Die ondersoek na albei moorde duur voort.